OpenLLM-France/wikimedia huggingface dataset:
# Glac’har ar Barz

| ◄ Ti ar paour | Glac’har ar Barz | Bleuen an envor ► |
* Oh ! pa lenni ma glac’har,
* Te, ma heiez kollet,
* Ne ra ket skouarn vouzar,
* D’ar paourkez dilezet !
* Teurve trei da zaoulagad
* Warnan eur wechig c’hoaz :
* Gouveout a rez ervad
* N’eo ket evit ankouaz…
* — Barz yaouank, a gane seder
* N’euz ket c’hoaz pell dre-aman,
* Ne glever mui da vouez tener,
* Petra out deut da vezan ?
* Me wel dimeus da zaoulagad
* Takennou dour o ruilhal,
* Bezan teus eta kalonad,
* Mar chomez keit da sonjal ?
* — Gwasoc’h pell evit kalonad,
* Hirie me am eus glac’har,
* Ha truezus ez eo ma stad,
* Truezus war an douar…
* Ya, ma mignon, ma c’hanaouen
* Pell diouin a zo nijet,
* Ne chom ganin evit loden,
* Nemed eur galon rannet !
* Ar Barz a oa gwechall ken drant,
* Ma tride gant levenez,
* A zo deut breman dizeblant
* En kenver ar vuegez…
* Digouezet an neve-amzer,
* Pa gân al lapousigou
* Dre ar c’hoajou, al lanneier,
* Hen, siouaz, a skuilh daerou…
* Hag e blijadur, koulskoude,
* A vije gante kana,
* Kana d’an holl e garante,
* Mes ne ra nemed gouela !
* II
* Me am oa kavet war ma hent
* Eur plac’h fur, eun êl Doue,
* D’ezi eur garante divent
* Am oa gwestlet hepdale.
* Hi am c’hare ive meurbed,
* Siouaz… Karante diboell !
* Mar ne varvan gant poan-spered,
* Ma glac’har a bado pell…
* Hi he deus laret eun devez
* D’in-me gant eur vouez poaniet :
* — « Ar vue a zo digompouez,
* » Marteze n’omp ket galvet…
* » Gortozomp etâ eur pennad,
* » Rak me a zo nec’het braz ;
* » N’hallan ket laret d’ac’h ervad
* » Da biou vo ma c’halon c’hoaz… »
* Oh ! neuze kerkent da ouela,
* Me a zo bet distanket :
* — « Perak chom keit da varc’hata ?
* » Ganin c’houi a vo karet ! »
* D’am mouez mouget gantan enkrez,
* Hi a zavas he zellou ;
* War he diouchod, evel perlez,
* E ruilhas ive daerou…
* An daerou, e larer dalc’hmad,
* A zo talvoudus d’an den ;
* Ra zielfont neuze ervad
* Hon c’harante da viken !
* III
* Oh ! mar ne deu ket ma dousig
* Da chilaou mouez ma c’halon,
* Diwar vreman e tavo mik
* Ma zelen baour gant e zon…
* Diwar vreman e vin klevet
* Bemde o huanadi,
* Henvel ouz eun den kez mantret,
* Ha kollet gantan ar spi ;
* Dirak an dud, dirak ar bed,
* Marteze me a gano,
* Mes em c’hreiz e chomo bepred
* Kuzet eur glac’har c’houero…
* Ha dre henchou ma Breiz-Izel,
* Neuze, paourkez dilezet,
* Me hirvoudo d’eun durzunel,
* Kollet… Mes nan ankouaet !
* Kement-se nem gavo biken,
* Re gri, re gri a vefe…
* Doue, chilaouet ma feden,
* Roet ma dousig d’in-me ! !
# Glao Sant-Mikael

| ◄ Goulou-deiz | Glao Sant-Mikael | An avel ► |
* Pa weler ar c’houmoul war duchenn Sant-Mikael
* O redek heb ehan, douget gant an avel,
* Hag oc’h en em leda a-us da Yun-Elez
* Evit gounit buan Botmeur hag ar Fouilhez,
* Sur ar glao a gouezo, eur glao lous ha foetet…
* N’oufen netra tristoc’h em c’horn-douar karet !
* Glep-teil e teu an dud demeus ar parkeier
* Ha prim ar vugale ’zastum ar zaouteier.
* Dour a ruilh er porziou. Ar yer en em vodet
* ’Zo dindan ar c’hirri, o askellou kouezet ;
* Ar c’haz ’kichen an tan ; war an treuzou, ar c’hi,
* Pa c’hoanta mont er-maez ’c’houesa savet e fri…
* Ar wazed, petra ’reont ? kempenn binviachou,
* Drailha legumachou er c’hrevier, er c’hranjou ;
* Ar re aketusa, o chorfou daoubleget,
* Da zoura o frajou ’ya buan, en eur red.
* Tro-war dro d’an oaled, egiz evned eun neiz,
* Pa zeu ar freskadur pe an deveziou leiz,
* Ar wreg, ar vugale a c’hortoz poent ar goan.
* Goude ’vo d’o gwele kaset ar re vihan,
* D’ê o mamm a laro : « Klevet war ar prenestr
* Ar glao o tivera. Ma vefec’h en eul lestr
* Brallet war ar mor doun, kaletoc’h ’ve ho stad.
* ’Vit hon martoloded, pedomp Doue an Tad. »
* Neuze an dudigou d’o mamm en em unan
* Da c’houlenn o zikour gant Jezuz ha sant Yann.
# Buhez ar Sent/1912/Korantin

| ◄ Damaz | Sant Korantin | Lusia  ► |
En amzer gwechall, en koad Neved, en kreiz Bro-Gerne, e veve daou vanac’h, unan koz hag unan yaouank : Primel ha Korantin.
An hini koz, Primel, dre n’evoa feunteun ebet en kichen e lochen, a renke ober eur gwall bennad hent bemde, en eur jilgammat, evit mont da gerc’hat dour.
An hini yaouank, er c’hontrol, an evoa eur feunteun eus ar re sklêran harp ouz e beniti, hag eur pesk burzudus ebarz. Bemde, war a lavarer, e troc’he eun tamm anezan, hag a-benn an de war-lerc’h, e veze adarre en e bez. Eur wech ma oa Gralon, roue ar Gerneviz, o chaseal al loened goue, e tigouezas gantan en em gaout, skuiz-maro ha naon-du d’ezan, dirak peniti sant Korantin. Ar manac’h a ôzas d’ar roue eun tamm eus e besk. Gralon, dre anaoudegez vat, a roas neuze d’ar manac’h santel al loden eus ar c’hoad bras a deuas divezatoc’h da vezan parouz Ploudiern, en harz ar Mene-Hom. Kaeroc’h a reas ; kas a reas ar manac’h da Dour, hag e oe sakret eskob war Bro-Gerne. Pa zizroas da Gemper, Gralon a lezas gantan e balez da zervijout da iliz.
« Ter sklerijen gaer, a lavar eur skrivanier koz, a baras neuze ’us da veneziou Bro-Gerne, pa oa Gralon, Korantin ha Gwennole o terc’hel enni ar renk kentan.
« Gralon oa ar roue ; gouarn a rê gant furnez an Argoad hag an Arvor. Korantin oa an eskob ; terri a rê sec’hed ar bobl o rannan etrezan evaj presius ar fe. Gwennole oa ar manac’h, ha dre e vertuziou dispar e veritas bezan lezhanvet tad ar venec’h. »
Korantin a varvas en fin ar bempvet kantved. En e iliz-veur, en Kemper, e virer c’hoaz eun askorn bras eus e vrec’h.
O seiz sant a Vreiz vihan, kaeran bleuniou hon gouenn, Eus bar skedus an nenvou, selaouet hon goulenn, Levenez ha karante skuilhet war douar Breiz ; Miret enni kudennet hon yez koz hag hon feiz.
War ho peziou burzudus, ebestel Breiz-Izel, Hon tudou koz anaoudek o deus, gant o c’hizel, Savet ilizou dispar, eo enne eun dudi D’ec’h selaou ar Vretoned diredet d’ho pedi.
En Breiz-Izel, en aner n’ho peus ket labouret, An had kouezet eus ho torn, gwriziou don o deus grêt, Ha daoust d’an avel-ifern a zourc’houez en pep bro, Hon fe a chom start bepred, evel hon gwe dero.
Ni fell e ve Breiz-Izel evel m’ho peus hi grêt, Gant he fe, he brezoneg, he giziou koz bepred. Ni fell bezan anavet evit ho pugale, Hag en hent merket ganec’h, ni boanio da vale.
Keit ha m’en dô Breiz-Izel ar mor glas da c’houriz, Ho yez santel vo komzet ha karet gant Breiziz. Ha d’e gomz pa baouezfont, vo nemet da c’hedal E gomz ganec’h da viken, pa vefont er bed-all.
# Buhez ar Sent/1912/Konogan

| ◄ Thereza | Konogan | Jerard Majella  ► |
En de-man e rêr ive gouel sant Konogan, diskibl sant Gwenole, hag eskob Kemper war-lerc’h sant Korantin. Eur barouz en hon bro, Treogan, he deus he gemeret da batron : chapeliou an eus en Karnot, en Gronwel hag en Lokarn, en Penhars. Ar zant-man a zo pedet ouz an derzien.
— Komzet nebeut, dreist-oll, pa vefet en kompagnunez vras.
— Bezet laouen gant ar re a zo el laouenedigez ; kemeret peurz en glac’har an dud glac’haret, evit o gonid holl da Jezuz-Krist.
— Na lavaret kammed vad ac’hanoc’h hoc’h-unan, nag eus ho spered, nag eus ho tanve, nag eus ho ligne.. dalc’het sonj hoc’h eus bet an holl dreo-ze digant Doue.
— Gret pep tra evel pa vije Doue test eus hoc’h oberou ; arabad drouk-prezek na selaou ar re-all o trouk-prezek.
— Arabad eo d’ec’h gourdrouz epad ma vezo droug ennoc’h, gortozet ma vezo tremenet ho kouad.
— Sonjet n’eus nemet eun ene da goll pe da c’hounit, ne varvfet nemet eur wech, eo berr ho pue, hag e teu, d’he heul, eun eternite a boan pe a joa.
# Buhez ar Sent/1912/Kom ha Damian

| ◄ Nil | Kom ha Damian | Wenseslas  ► |
Kom ha Damian a oa daou vreur-gevel ginidik eus an Arabi. Ober a rejont o studi er Syri, ha dont a rejont da vezan desket kaer war ar vedisinerez. Ken barrek oant war o micher, ma tapjont brud ha ma oent goulennet en pep tu. O vezan oant kristenien, n’eo ket hepken gant korfou o c’hlanvourien e kemerent preder, klask a rênt ive an tu da zilan en o eneou bue Jezuz-Krist.
Ken distag e oant diouz madou an douar ma ne gemerent gwenneg ebet evit o foan. O chom e oant en kêr Eje, er Silisi, karet ha doujet gant an holl.
P’en em lakas Dioklesian d’ober brezel d’ar gristenien, e oe ’n emgemeret oute e-touez ar re gentan. Lysias, gouarner ar Silisi, a reas o digas dirazan, hag o vezan ne felle ket d’eze kinnig ezans d’an doueou, e lavaras d’e dud : Liammet treid ha daouarn an daou-ze ha skoet warneze hep damant.
An daou verzer ne nac’hjont ket o Doue evit kelo ze ; ar gouarner a reas o stlepel er mor don, mes êle an nenv a dorras o chadennou, hag e c’halljont dont d’an douar hep droug ebet. Neuze Lysias a reas o zeurel en tan, hag o vezan ne rê droug ebet d’eze, kennebeut, e lakas o dibennan : en doare-ze e tastumjont kurunen o merzerenti.
O c’horfou a oe sebeliet en Syr. Brud eus o zantelez hag eus o galloud dirak Doue a yeas, n’eo ket hepken dre ar zav-heol, mes ive dre ar c’huz-heol. En Rom hepken e oe savet nao iliz en o enor. O hanoiou a ve lavaret bemde arôk ar gourreou en oferen.
Setu aze gwir vreudeur ; brezel ebet n’en deus gallet terri ar garante a oa etreze ; skuilhet o deus o gwad ha heuilhet o deus an Otrou ; disprijet o deus lez ar roue, hag en em gavet int en lez an nenv.
O ! na pegen mat ha pegen kaer eo gwelet breudeur o vevan unanet !
Disprijet o deus lez ar roue, hag en em gavet int en lez an nenv.
Brevier Rom.
# Buhez ar Sent/1912/Kleophas

| ◄ Itron-Varia-Drugare | Kleophas | Nil  ► |
Kleophas a oa unan eus diskibien hon Zalver. D’abarde an de bras ma savas an Otrou eus ar be, e oa o vont war e droad da Emmaüs, eur gêriaden hag a zo diou leo hanter bennak diouz Jeruzalem. Eun diskib-all a oa gantan, hag e komzent etreze diwar-benn an treo glac’harus a oa c’hoarvezet en deiou tremenet.
Epad ma komzent evit en em sklerijennan an eil egile, setu Jezuz o tostât hag o vont gante. Mes o daoulagad n’hallent ket hen anaout. Hag e lavaras d’eze :
— Eus petra e komzet etrezoc’h, ha perak oc’h-hu trist ?
Kleophas a lavaras d’ezan :
— Ha bezan oc’h-hu ken divroad en Jeruzalem, ma n’eus den nemedoc’h ha n’anavezfe ket ar pez a zo tremenet eno en deiou-man ?
— Petra ? a lavaras hen d’eze.
— Diwar-benn Jezuz Nazareth, emeze, a zo bet eur profed galloudus en e oberou hag en e gomzou, dirak Doue hag ar bobl, ha setu penôs prinsed ar veleien hag hon pennou-bras o deus roët anezan d’ar Romaned evit bezan kondaonet d’ar maro, hag o deus e staget ouz ar groaz. Ni a oa en gortoz e vije Dasprener Israel, ha breman, goude kement-se holl, eman hirie an trede de abaoue m’eo tremenet an treo-ze. Koulskoude, darn eus ar merc’hed a oa ganimp o deus spontet ac’hanomp : êt int d’ar be arôk ar sklerijen, hag int deut, hep bezan kavet e gorf, da rei kelou o deus gwelet êle hag a lavar eo beo. Unan bennak ac’hanomp a zo êt ive d’ar be hag o deus kavet an treo e giz m’o devoa lavaret ar merc’hed, mes n’o deus ket e gavet e-unan.
— O tud diboell ! O kalonou divalo da gredi an holl dreo o deus lavaret ar brofeted ! Daoust ha ne dlee ket ar C’hrist gouzanv an holl dreo-ze, ha mont evelse en e c’hloar ?
Hag o kommans dre Voyzez, ha goude-ze dre an holl brofeted, e tisplege d’eze ar pez a oa lavaret diwar e benn ’barz an holl Skrituriou.
Tostât a rejont ouz ar gêriaden elec’h ma oant o vont, hag e reas sin da vont pelloc’h. Mes i a viras outan, en eur lavaret : « Chomet ganimp, rak an abarde a deu hag an heol a zo izel. »
Mont a reas d’o heul en ti. Epad ma oa gante ouz tol, e kemeras bara, e vinnigas, e rannas, hag e kinnigas anezan d’eze. Ha setu ma tigoras o daoulagad hag hen anavezjont : mes kerkent e kolljont ar wel anezan.
Neuze e lavarjont an eil d’egile : « Hon c’halon ha ne oa ket birvidik ennomp pa gomze ouzimp en hent, ha pa zisklerie d’imp ar Skrituriou ? »
Hag o vezan savet war an heur, e tistrojont da Jeruzalem hag e kavjont an unnek abostol bodet, hag ar re a oa gante, hag a lavare : « Evit gwir, savet eo an Otrou eus ar be, hag en em ziskouezet eo da Zimon. » Ar re-man a ziskuilhas neuze ar pez a oa c’hoarvezet gante en hent, ha penôs o devoa e anavezet pa dorre ar bara.
Kleophas, eun nebeut blaveziou goude, a oe lazet, war a leverer, gant ar Judevien, dre gasoni ouz Jezuz-Krist, ’barz an ti m’en devoa koaniet gantan.
Tôlet evez, pa ve Jezuz o vont e-biou d’ec’h, rak ma ne ret van ebet ouz hen gwelet o tremen, n’eo ket lavaret e tizrofe ken !
Time Jesum prœtereuntem et non redeuntem.
# Ar Bley hac an Dànvad.

Oberennoù damheñvel pe handelvoù all zo ivez, gwelout Ar bleiz hag an oan.
| ◄ Ar C’hog hac ar Mæn pricius. | Ar Bley hac an Dànvad. | Ar Raz hac ar Glesqer.  ► |
* Eur bley voa o c’hefa dour scler
* Ar pes a garie er rinvier :
* Ma voel izelloc’h evitàn
* Eur paour qez dànvad o c’hefa.
* E benn hac e zaou-lagat scler,
* Ma teu d’e gaout gant cals a er.
* Ar c’henta gir eus e ziscour :
* Perac e troubles-te ma dour ?
* An dànvad qez, en eur grenàn,
* A gommanç respont anezàn :
* Otro, emezàn, ne zonjen qet
* Bea certen oc’h offancet,
* Rac an dour o tond a leçz-ze
* Ne gle qet troubli ganèn-mèn,
* Hac ar pez a so guirione
* Eo ne meus qet ar volonte.
* Mar plich ganec’h ma fardoni ;
* Ne glasqen qet oc’h offanci.
* Inutil eo did goulen gras :
* Da dad, da vam ha da oll raç
* A so inimiet din-mèn,
* Mæs mèn a peo fet dê.
* Sans moral.
* Den galloudec ha disleal
* A cafan eun amezec fall :
* Ordinal e ve mad e c’hauz,
* Hac e ve possubl e ve faus.
# Ar Bley hac an Dènvet.

| ◄ Ar Serpant hav al Linv. | Ar Bley hac an Dènvet. | Ar Forest hac ar Paysant.  ► |
FABL 43.
Ar Bley hac an Dènvet.
Petra bennac a ziabell
E voa ordinal ar brezel
Entre ar bley hac an dènvet ;
Mæs eur voech e voent accordet
Ha gred alianç entreze,
Roët otach a beb coste.
E re vunut ar bley a roas
Hac an dènvet a re ho chas.
An dènvet ne voaint qet dies
A alie peury en ho aez :
Ar bleydi munut a iude
Rac ho mam a vancqe deze.
Pa voa mancqet deze al læz,
E voaint en em gavet dies.
Ar bley a lam en deus criet :
Fe, allianç a so torret !
Hac en ho debras, an treitour,
Pa voaint en noas deus ho sicour.
Sans moral.
Eur sotis d’an hini a ra
O c’haccordi gant e nessa
Discregi deus e sicour re :
Aruout a ra goude-ze
Ar re so bed inimiet
N’ho deffe tout ancoueet,
Ha dre avantur e c’halfent,
An occasion pa voelfent,
Evit da attaqui treitour
Pa vez divoisqet a zicour. :
# Ar Bley hac ar Vouïs.

| ◄ Al Laër hac ar C’hy. | Ar Bley hac ar Vouïs. | Ar Mene o c’henel.  ► |
* Eur vouïs en poan a gochonet
* A voa en e gourve chomet ;
* Ha ma en em offras ar bley
* Da veza amiegues dei,
* Hac e promette sur er fad
* E conserje dei e c’hofat.
* Y a respontas evellen :
* Ne rin netra gant mevelien.
* Evit ober plijadur guel
* E cleie mont ac’hane pell :
* E servich voa en e absanç,
* Non pas, emei, en e bresanç.
* Guella a voeje da ober
* E voa en em denn a affer.
* Sans moral.
* Ne qet mad fiout qement so
* En darn vrassa a dud ar vro.
* Cals a offr ho foan ha labour
* A gerzo diraout qen ﬂour :
* N’en dê qet carante ouzit ;
* Ne sellont nemet ho frofit.
# Ar Bley hac eur Penn pentet.

| ◄ Al Louarn hac ar Cigogn. | Ar Bley hac eur Penn pentet. | Ar Gegin.  ► |
* En stal eun tailler imajo,
* Eur bley, o tremen dre eno,
* A zistro en dro da sellet
* Hac e voelas eur penn pentet.
* Treï a re deus a bep coste
* Hac isellâd a re ive,
* Dre ar rezon n’en devoa qet
* Netra a sans nac a speret.
* O ! caëra penn e zeo emàn,
* A lavaras ar bley dezàn :
* Cals a ardo a so ennout,
* A speret vad n’eus morce tout.
* Sans moral.
* Mar dout coant eus an diavez,
* Eun draic bennac a delez ;
* Mæs ma c’halfet choas ar guella,
* An diabars eo ar c’haëra.
* Rac guelloc’h eo cals bea fur
* Evit coantiri dreist muzur.
# Ar Bley hac ar Chas.

| ◄ Ar C’hy hac an Ijen. | Ar Bley hac ar Chas. | An Egl hac ar Vran.  ► |
FABL 69.
Ar Bley hac ar Chas.
Eur bley var eur roc’h a zelle
Eus daou gy hac an em bile,
Pere voa o vessa dènvet,
O devoa ho ambandonet ;
Leset ho dènvet en ho hent
D’en em difframa gant ho dent !
Neuse e conceo esperanç
E c’halje gant pep assuranç,
E voa sur avoalc’h e affer
D’attacqi’n dènvet ep danjer :
Ma teue zioul dindan e art
Hac e qemeras unan lard,
Ha qerqent en em sauveteed.
Ar chas a zistro da voelet,
Ma lesjont neuse ho c’herel
Pa voeljont e venach cruël,
Hac e redjont var lerc’h ar bley
Ha gant courach d’e attaqi.
P’ho devoa anezàn tapet
Voe gante neuse maltretet,
Ma en devoe avoalc’h a boan
O clascq en em denn e-unan.
Pa voa o retorn d’e ganton,
E rancontras e gompagnon.
Penaus, diontàn e c’houlle,
E c’heus-te credet ober-ze,
El lec’h ma voeles qen patant
Cals a gombatterien vaillant ?
En em lezel da vout tromplet,
A respont ar bley, am eus gred
Gant ho disput particulier,
Pa ne aillent en em ober.
Sans moral.
Qement-màn a ro da gompren
E ve cals a amezeyen,
Breudeur, priejo alies
An eil gant egile dies.
Pa deui re-all en ho enep
Neuse ho guelfont accordet ;
E c’haint buan avoalc’h neuse
An eil da zicour egile.
Ma n’oc’h eus fourret re hir ho peg
Qazi sur e veet tapet. :
# Ar Bley hac ar Chasseer.

| ◄ Al Louarn hac ar Mart. | Ar Bley hac ar Chasseer. | Ar Paün hac an Eostic.  ► |
FABL 50.
Ar Bley hac ar Chasseer.
Eur bley dirac eur chasseer
A voa scuiset o redec caër.
Eur bucher-coat a rancontras
Ha diontàn e c’houlennas :
Pe lec’h, ma mignon, e coachin ?
Ar bucher a zisquel an ty.
Ar bley ennàn a antreas ;
Er c’hoign a goste e coachas.
Guelet a ra ar chasseer
O c’houlen digant ar bucher
Hac en devoa guelet ar bley
Eun tu bennac enno o trey.
Ar bucher sur en guirione
Demeus a c’heno en nac’he :
Gant e zorn en deus disquelet
Al lec’h ma voa ar bley coachet ;
Mæs èn ne gomprene netra
Er pez a zisquelet dezàn ;
Ma partias incontinant,
Hep ober na van na zeblant.
Qen qent a m’en devoa guelet
Ar bley anezàn partiet,
E sortias, demeus an ty
Hep lavaret gir ontàn muy.
Ar bucher ar bley a vlame,
Pen deus sauveted e vue
Evel qent e voa partiet,
Hep bea e drugareqeed.
Ar bley neuse a retornas
Hac evellen a lavaras :
Ma pije e torn an euvro
Da vue evel da gomzo,
Dre voir droet e poa meritet
E vije graço did rentet.
Sans moral.
An dud vechant, petra bennac
Ma promettont ober traou mad,
A voelfet sur scler ha patant
Qement a raint fall ha mechant. :
# Ar Bley hac ar Gru.

| ◄ Al Leön ha Loenet-all. | Ar Bley hac ar Gru. | Al Labourer hac ar Serpant.  ► |
FABL 7.
Ar Bley hac ar Gru.
Ar bley, o tibri un dànvad,
A gave e voa diliqat,
Ha gant an hast d’e zibri tout
E sac’h eun ascorn en e c’houg.
Neuse hep mar e chambee,
Hac an oll loenet a bede
M’en dije unan ar galloud
Da ezetâd deàn e c’houg ;
Maez hini ’nê ne dolje dorn
Da denna dezàn an ascorn.
Tout o devoa ar memeus ton :
Ennez, emê, so eur glouton ;
Qement so er vro a zebfe :
O ! n’en deus fors hac e creunfe.
Dre veuleudi, cals a gomzo
Hac ive a bromesseo,
Eul lapouç bras ar gru anvet,
A four en e c’heno e veg.
Pa voa laqet fin d’ar soufranç
E c’hou1enne e recompanç.
Ar galant commanç da c’hoarzin,
Liou an dreitourach var e vin :
Oblijet out din, emezàn,
P’an de guir e zout o veva,
Ma carjen m’em boa da droc’het
Pa voa em geno êd da veg ;
Ha mar dout chomet en bue,
Goe obligation dìn-mèn.
Sans moral.
Neb a raï evit tud vechant
N’ho devo evit peamant
Nemet collo ha goaperez
A lacaï ho speret diez. :
# Ar Bonedou Ruz

| ◄ Ar Rouanez Anna | Ar Bonedou Ruz | Va Zi ► |
* O klask en em zevel eneb o Renerien
* Dibaot eo, er bed-man, kavout rumm ar gouerien,
* Nemet pa welont ren en desped da bep gwir,
* Ober dispignou bras, brezel disleal, hir,
* Gwaska kement ar Bobl ma n’he deus ken diviz
* ’Met derc’hel penn d’ar gwall pe veva deiziou kriz.
* Kement-man ’zigouezas dindan Loeiz Pevarzek,
* ’Voe pounner e veli war an dud ezommek.
* Flastret gant an tailhou re-gresket ha drastus,
* E doun Kerne-Uhel, stroll ar Bonedou-Ruz
* A reas eun emgleo ’vit diskar al lezenn
* Savet ouz ar paper, butun ha listri-stên
* Heb aotre hon Breujou betek-hen kuzuliet
* Hervez an diviz graet pa voemp ouz Gall staget.
* Pa weljont an Noblans o peursoubla o choug
* Dindan an urz nevez, e tiskouezjont o droug,
* Hag e tizalbennent o c’hestel, o madou :
* Alïes reuz ha mesk a heuilh seurt strolladou.
* Reizidigez dre nerz en em gavas rak-tal :
* War girzier ar parkou ’c’halled gwel’t o hejal
* Korfou noaz hag euzus, « frouëz » dispar « nevez »,
* ’Skriv mestrez ar « Reier », eun itron, eur vaouez.
* « Kement ez oa krouget » a lavare d’he merc’h
* « Ma n’oa ken da grouga » a gakete war-lerc’h.
* He meulit, mar karit. Diouti me ’n em zistro.
* An hini am zamall, karout a ra e Vro ?
* Beleien, tud santel, ha mistri, selaouet !
* Me ’garfe en iliz, er skoliou, ho klevet
* Tiski d’hon bugale oberiou o Zadou :
* N’ eo ket o hencha mat o c’has war o roudou ?
* Paotred o Bonedou a varvas merzerien ;
* Ne doun ’vit o lakal e-mesk ar bec’herien.
# Ar Bonomik

| ◄ Chanson de Kloarek | Ar Bonomik | Ann Durzunel ► |
* — Debonjour d’ec’h, Janedik,
* Bonjour d’ec’h a laran, — breman
* Bonjour d’ec’h a laran ;
* Pelec’h eman ’r Bonomik,
* Pa n’eman o toma ? — breman
* Pelec’h eman ’r Bonomik
* Pa n’eman o toma ?
* — Eman du-ze el liorz
* Oc’h evesad ann ed, — me a gred
* Oc’h evesad ann ed ;
* It-hu c’hardi d’he gavet
* Ha n’ho refuzo ket, — me a gred
* It-hu c’hardi d’he gavet
* Ha n’ho refuzo ket, —
* — Debonjour d’ec’h, Bonomik,
* Bonjour d’ec’h a laran, — breman
* Bonjour d’ec’h a laran ;
* Konje ho merc’h Janedik
* Digan ec’h a c’houlennan, — breman
* Konje ho merc’h Janedik
* Da zemezi ’r bloa-man.
* — Eleal, ma merc’h Janed
* Na zemezo ket c’hoaz, — evit c’hoaz
* Na zemezo kel c’hoaz ;
* Chom a rei ’n daou pe dri bloaz
* Da roul’ ann ebat c’hoaz, — evit c’hoaz...
* — Bez’ o po keun, Bonomik,
* Beza ma refuzet, — me a gred
* Beza ma refuzet,
* C’houi deuio d’he ofr d’in-me,
* Ha n’he c’hemerin kel, — me a gred...
* — Taped ho sac’h, kloaregik,
* Lakid han var ho skoa, — ia da
* Lakid han var ho skoa :
* Koulz eo d’ec’h hen kaout breman
* Evel hen kaout da vloa, — ia da... —
* Neuze c’ha ’r c’hloareg iaouank
* Da gaout Janed... oh ! — oh ! oh !
* Da gaout Janed... oh !
* — Eur pokik, ma dousik-koant,
* Ouz-oc’h a c’houlennan — breman...
* — E lec’h eur pokik, ma dous,
* C’houi pezo daou ha tri — ia, c’houi
* C’houi pezo daou ha tri ;
* Ha malloz d’ar goall deodou
* Zo koz d’hon disparti, oh ! — ia, c’houi... —
* A-benn eunn eiz de goude
* Janed zo chomet klanv ia, klanv
* Janed zo chomet klanv,
* Ma komans ar Bonomik
* Dond d’en em chagrinan, — han ! han !...
* Neuze za ’r Bonomik
* E za da foueta bro — ho ! ho !
* E za da foueta bro,
* Da glask ar c’hloareg iaouank
* Da gemer Janed, ho ! — ho ! ho !...
* — Debonjour d’ec’h, kloaregik,
* Bonjour d’ec’h a laran, — breman
* Bonjour d’ec’h a laran :
* Aboe ma oc’h bet du-man
* Janed zo chomet klanv, — oh ! ia, klanv...
* — Laret ’m boa d’ec’h, Bonomik,
* O pije ma c’hlasket, — hag abred
* O pije ma c’hlasket,
* E teujec’h d’he ofr d’in-me,
* Ha n’he c’homerjen ket : — ne rin ket
* Daled ho sac’h, Bonomik,
* Lakid-han var ho skoa, — ho ! ia, da.
* Lakid-han var ho skoa :
* Koulz eo d’ec’h hen kaout ’r bloa-man
* Evel hen haout da vloa — ho ! ia da. —
Chanté par le sacristain de Plougonver, chez M. Delafargue.